钦定古今图书集成/历象汇编/历法典/第083卷 > 有虞氏
## 钦定古今图书集成/历象汇编/历法典/第083卷 > 有虞氏

### 舜在璿玑玉衡以齐七政

按《书经虞书舜典》云云。

〈传〉璿，美玉。玑。衡。玉者，正天文之器，可运转者。〈蔡注〉“在察也。美珠谓之璿。玑，机也。以璿饰玑，所以象天体之转运也。衡，横也，谓衡箫也。以玉为管，横而设之，所以窥玑而齐七政之运行，犹今之浑天仪也。七政，日月五星也。七者运行于天，有迟有速，有顺有逆，犹人君之有政事也。”此言舜初摄位，整理庶务，首察玑衡，以齐七政，盖历象授时，所当先也。按浑天仪者，《天文志》云：“言天体者三家，一曰周髀，二曰宣夜，三曰浑天。”宣夜绝无师说，不知其状如何。周髀之术，以为天似覆盆，盖以斗极为中，中高而四边下，日月傍行绕之，日近而见之为昼，日远而不见为夜。蔡邕以为考验天象，多所违失。《浑天说》曰：“天之形状似鸟卵，地居其中，天包地外，犹卵之裹黄，圆如弹丸”，故曰“浑天”，言其形体浑浑然也。其术以为天半覆地上，半在地下。其天居地上见者一百八十二度半强，地下亦然。北极出地上三十六度，南极入地下亦三十六度，而嵩高正当天之中。极南五十五度当嵩高之上。又其南十二度为

“夏至之日道。又其南二十四度，为春秋分之日道；又其南二十四度，为冬至之日道，南下去地三十一度而已。是夏至日北去极六十七度，春秋分去极九十一度，冬至去极一百一十五度，此其大率也。” 其南北极持其两端，其天与日月星宿斜而回转，此必古有其法，遭秦而灭。至汉武帝时，洛下闳始经营之，鲜于妄人，又量度之，至宣帝时，耿寿昌始铸铜而为之象。宋钱乐之又铸铜作浑天仪。衡长八尺，孔径一寸。玑径八尺，圆周二丈五尺强，转而望之，以知日月星辰之所在，即璿玑玉衡之遗法也。历代以来，其法渐密。本朝因之，为仪三重，其在外曰“六合仪” ，平置黑单环，上刻十二辰八千四隅在地之位，以“准地面而定四方。侧立黑双环，背刻去极度数，以中分天脊，直跨地平，使其半入地下，而结于其子午，以为《天经》。斜倚赤单环，背刻赤道度数，以平分天腹，横绕天经，亦使半出地上，半入地下，而结于其卯酉，以为天纬。” 三环表里相结不动。其《天经》之环，则南北二极皆为圆轴，虚中而内向，以挈三辰四游之环，以其上下四方于是可考，故曰“六合次。” 其内曰三辰仪，侧立黑双环，亦刻去极度数。外贯《天经》之轴，内挈黄赤二道。其赤道则为赤单环，外依天纬，亦刻宿度，而结于黑双环之卯酉。其黄道则为黄单环，亦刻宿度，而又斜倚于赤道之腹，以交结于卯酉，而半入其内，以为春分后之日轨；半出其外，以为秋分后之日轨。又为白单环，以承其交，使不倾垫。下设机轮，以水激之，使其日夜随天东西运转，以象天行。以其日月星辰于是可考，故曰“三辰。” 其最在内者曰四游仪，亦为黑双环，如三辰仪之制，以贯《天经》之轴。其环之内，则两面当中各施直距，外指两轴而当其要。中之内面，又为小“窾，以受玉衡要中之小轴，使衡既得随环东西运转，又可随处南北低昂，以待占候者之仰窥焉。以其东西南北无不周遍，故曰四游。” 此其法之大略也。沈括曰：“旧法规环一面刻周天度，一面加银丁，盖以夜候天晦，不可目察，则以手切之也。” 古人以璿饰玑，疑亦为此。今太史局秘书省铜仪，制极精致，亦以铜丁为之。历家又以北斗魁四星为玑，杓三星为衡。今详《经》文简质，不应“北斗” 二字乃用寓名，恐未必然。姑存其说，以广异闻。

按《路史》注：“尧历象立其数，舜玑衡立其器。璿生于渊，
月魄终焉，阴精之纯也；玉生于山，虹气藏焉，阳精之
纯也。玑运于上，以璿为之衡望乎下，以玉为之取则
乎阴阳之运也。”《说苑》璿玑谓北辰勾陈枢星，以其魁
杓所指之十八宿，为吉凶祸福列舍盈缩之占云。